EU-kansalaisen oikeudet ja vaikuttaminen EU:ssa - Eurooppatiedotus
Kuva: Johanna Leguerre, Thomas Dechoux
Etusivu› Sinä ja EU›EU-kansalaisen oikeudet ja vaikuttaminen EU:ssa
Euroopan unionin kansalaisilla on unionin lainsäädännössä määrättyjä oikeuksia. Kansalaisilla on mahdollisuus vaikuttaa EU-politiikkaan äänestämällä Euroopan parlamentin vaaleissa sekä kansallisissa vaaleissa. EU:n kansalaisaloite on uusin keino lisätä kansalaisten mahdollisuutta vaikuttaa EU-tasolla.
Euroopan unionin kansalaisena sinulla on oikeus liikkua ja oleskella vapaasti unionin alueella.
Oikeutesi liikkua vapaasti koskee EU-maiden lisäksi myös Euroopan talousalueeseen (ETA) kuuluvia Norjaa, Islantia ja Liechtensteinia, sekä erityissopimuksella Sveitsiä. Riittää, kun mukanasi on voimassa oleva henkilökortti tai passi.
Puhemiehistön vaali täysistunnossa 2. helmikuuta 2016 suljettuna lippuäänestyksenä. Kuva: Hanne Salonen, Eduskunta
Kansalaisten perusoikeudet on koottu Lissabonin sopimukseen sisältyvään unionin perusoikeuskirjaan, joka kokoaa yhteen perustamissopimusten, ihmisoikeussopimusten ja Euroopan unionin tuomioistuimen vahvistamat oikeuskäytännöt. Perusoikeuskirja sisältää ihmisarvoon, vapauksiin, tasa-arvoon, yhteisvastuuseen, kansalaisten oikeuksiin sekä lainkäyttöön liittyviä oikeuksia.
Rahoituspalveluihin liittyvissä ongelmissa voit hakea apua FIN-NETistä. FIN-NET on ETA-alueen laajuinen tuomioistuinten ulkopuolinen verkosto, joka käsittelee kuluttajien ja rahoituspalveluiden, kuten pankkien ja vakuutusyhtiöiden rajat ylittäviä kiistoja.
EU:ssa reissatessa saatat olla oikeutettu korvauksiin matkan peruuntuessa tai viivästyessä. Matkustajan oikeudet koskevat niin lentomatkustamista kuin junalla, linja-autolla ja laivallakin kulkemista, kunhan tietyt ehdot täyttyvät. Oikeuksien kannalta merkittävää on esimerkiksi se, onko kyseessä pakettimatka vai pelkät lennot.
Euroopan kuluttajakeskus Suomessa –sivuilla eritellään tarkat ehdot kaikille edellä mainituille matkustustavoille sekä annetaan ohjeita auton vuokrausta suunnitteleville. Matkustajan oikeuksista voi lukea lisää myös täältä.
Kuva: European union 2017 – European parliament
EU-kansalaisen oikeuksiin kuuluu oikeus äänestää ja asettua ehdolle Euroopan parlamentin vaaleissa. Euroopan parlamentti on maailman suurin demokraattinen parlamentti. Se edustaa unionin kansalaisia, jotka valitsevat parlamenttiedustajat eli mepit välittömillä vaaleilla joka viides vuosi.
Kilpailu- ja kuluttajavirasto - lentomatkustajan oikeudet
Euroopan kuluttajakeskus - lentomatkat
Äänestykset Euroopan parlamentissa - Votewatch.eu
Sivu päivitetty 31.7.2019